กสิกรไทยขอศึกษา ให้กู้ซื้อบ้านต่างแดน
“กสิกรไทย” รอโมเดลธุรกิจต่างประเทศชัด ศึกษาปล่อยสินเชื่อบ้านต่างแดน รับกระแสธุรกิจอสังหาฯ ไทยโกอินเตอร์
7 ก.ย. 2555

“กสิกรไทย” รอโมเดลธุรกิจต่างประเทศชัด ศึกษาปล่อยสินเชื่อบ้านต่างแดน รับกระแสธุรกิจอสังหาฯ ไทยโกอินเตอร์ 
นายชาติชาย พยุหนาวีชัย รองกรรมการผู้จัดการ ธนาคารกสิกรไทย เปิดเผยว่า ในช่วงที่ผ่านมาบริษัทอสังหาริมทรัพย์รายใหญ่บางแห่งที่ขยายการลงทุนออกไปยังต่างประเทศ ร้องขอให้ธนาคารตามไปปล่อยสินเชื่อที่เคหะในโครงการ 
อย่างไรก็ตาม การจะเข้าไปปล่อยสินเชื่อในลักษณะดังกล่าวยังทำได้ลำบาก เนื่องจากในหลายประเทศไม่มีสาขาของธนาคารตั้งอยู่ ทำให้มีอุปสรรคในเรื่องหลักประกัน การวิเคราะห์ความเสี่ยง และการติดตามหนี้
“ลูกค้าบางรายไปทำโครงการในต่างประเทศ เขาก็อยากได้สินเชื่อจากธนาคารทั้งพรีและโพสต์ แต่สำหรับโพสต์ตอนนี้เรายังไม่พร้อม เพราะธนาคารที่จะไปปล่อยกู้ได้ควรจะมีสาขาอยู่ในประเทศนั้นๆ ก่อน หากปล่อยกู้ไปโดยใช้หลักประกันในเมืองไทย ก็ยากในการควบคุมวัตถุประสงค์” นายชาติชาย กล่าว
นายชาติชาย กล่าวว่า ปัจจุบันธนาคารมีการปล่อยสินเชื่อที่อยู่อาศัยในต่างประเทศเพียงแห่งเดียว คือ ประเทศจีน เนื่องจากมีสาขาตั้งอยู่และมีพันธมิตรในการช่วยวิเคราะห์ความเสี่ยง อย่างไรก็ดี สำหรับการเปิดประชาคมเศรษฐกิจอาเซียน (เออีซี) ที่จะมาถึง คาดว่าธนาคารมีโมเดลจะขยายธุรกิจออกไปทั้งในรูปการทำพันธมิตรและการเปิดสาขาเอง ซึ่งเป็นไปได้ว่าในอนาคตธนาคารอาจขยายธุรกิจเข้าไปในประเทศกลุ่มนี้ 
“หากจะออกไปคงจะอยู่ในกลุ่มเออีซี จีนหรือญี่ปุ่นก่อน ซึ่งต้องใช้เวลาศึกษาอีกระยะหนึ่ง ซึ่งการปล่อยกู้คงต้องดูเป็นรายโครงการไป ต้องดูด้วยว่าลูกค้าคือใคร ขายให้ใคร เพราะต่างประเทศก็มีความเสี่ยง” เช่น หากไปปล่อยแล้วมูลค่าสินทรัพย์ลดลงมากเหมือนที่เกิดในสหรัฐ คนจะทิ้งทำให้มีปัญหาตามมานายชาติชาย กล่าว